2022. gada 24. janvārī

Elīza Tīruma savās noslēdzošajās olipmiskajās spēlēs ZOS atklāšanas ceremonijā nesīs Latvijas karogu

Latvijas Izlases kamaniņu braucēja Elīza Tīruma XXIV Ziemas olimpisko spēļu (ZOS) atklāšanas ceremonijā nesīs Latvijas valsts karogu. Elīza Tīruma ir pirmā sieviete, kas ZOS nesīs Latvijas karogu atklāšanas ceremonijā.

Elīza Tīruma kamaniņu sportā ir kopš 2006. gada. Lielu lomu Elīzas kamaniņu sporta karjerā spēlē māsas – Marta un Maija –, kuras trenējās kamaniņu sportā. Maija Tīruma-Eichhorn ir piedalījusies trīs Ziemas olimpiskajās spēlēs.

Pamatskolas izglītību ieguvusi Krimuldas vidusskolā, bet vidusskolu absolvējusi Murjāņu Sporta ģimnāzijā.

Elīza Tīruma ir pirmā sieviete, kas pēc Latvijas neatkarības atgūšanas ir izcīnījusi medaļu Ziemas olimpiskajās spēlēs – 2014. gadā Sočos, komandu stafetē kopā ar Mārtiņu Rubeni un Andri un Juri Šiciem izcīnīja bronzas godalgu. Jāatzīmē, ka tieši Soču olimpiskās spēles Elīzai bija olimpiskā debija. XXIV Ziemas olimpiskās spēles Pekinā būs trešās sportistes karjerā, pirmās – 2014. gadā Sočos, otrās – 2018. gadā Phjončhanā.

Elīza Tīruma Latvijas kamaniņu sporta izlasē ir kopš 2009. gada. Trīspadsmit gadu laikā E. Tīrumas labākie sasniegumi:

* 2013. gada 44. FIL Pasaules čempionātā Vistlerā, Kanādā – bronza komandu stafetē;
* 2014. gada ZOS Sočos, Krievijā – bronza komandu stafetē;
* 2014. gada 45. FIL Eiropas čempionātā Siguldā, Latvijā – sudrabs komandu stafetē;
* 2015. gada 46. FIL Eiropas čempionātā Sočos, Krievijā – bronza komandu stafetē;
* 2016. gada 47. FIL Eiropas čempionāts Altenbergā, Vācijā – sudrabs individuālajās sacensībās;
* 2016. gada 47. FIL Eiropas čempionāts Altenbergā, Vācijā – sudrabs komandu stafetē;
* 2016. gada 46. FIL Pasaules čempionāts Kēningzē, Vācijā – bronza komandu stafetē;
* 2017. gada 48. FIL Eiropas čempionāts Kēningzē, Vācijā – bronza komandu stafetē;
* 2019. gada 50. FIL Eiropas čempionāts Oberhofā, Vācijā – bronza komandu stafetē;
* 2020. gada 4. FIL Sprinta pasaules čempionātā Sočos, Krievijā – bronza;
* 2021. gada 52. FIL Eiropas čempionātā Siguldā, Latvijā – sudrabs komandu stafetē.

2021./22. gada sezonas sākumā E. Tīruma paziņoja, ka šī ir viņas pēdējā sezona karjerā. Tieši šajā sezonā E. Tīruma sasniedza savu labāko rezultātu Pasaules kausu kopvērtējumā – 5. vietu.

Elīzu motivē sevis pilnveidošana un neapstāšanās pie sasniegtā, kā arī sevis izaicināšana, lai redzētu, uz ko pati ir spējīga.

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456